Kies jou kleur in nuwe hotel | Netwerk24
Kies jou kleur in nuwe hotel
Deur Hanlie Stadler 09 November 2018 13:35
Voel jy ’n bietjie af vandag, Meneer? Kom ons bespreek vir jou plek in ’n rooi kamer.
En vir jou, Mevrou, kan ons ’n beter nagrus probeer verseker deur jou in ’n groen kamer te bespreek?
In ’n nuwe hotel in Amerika is hoe jy voel – of hoe jy graag wíl voel – een van die vrae wat jy moet beantwoord voordat jy ’n kamer bespreek. Dis nou benewens jou keuse uit die grootte van die kamer.
Die Angad Arts Hotel (AAH) in St. Louis, Missouri, het op 1 November sy deure geopen. Die hotel het kamers in vier kleure: rooi, blou, groen en geel.
Die hotel skryf op sy webwerf hy is “die eerste hotel ter wêreld waar gaste hul luukse verblyf kan bespreek nie net volgens die soort vertrek nie, maar ook volgens die emosie van kleur”.
Passion Red word gemik op mense wat óf energiek voel óf romanse wil geniet. ’n Kers met eksotiese olies sal jou glo hiermee help.
Tranquility Blue-vertrekke het ’n Zen-tuintjie en beloof om jou kalm te maak en te help ontspan.
Rejuvenation Green gaan jou glo nuwe energie gee en beter laat slaap.
Happiness Yellow is vir dié wat prettig voel.
Daar is al heelwat navorsing gedoen oor die invloed wat kleur op ’n mense se gemoed en selfs fisieke welstand het – dinge soos jou hartklop en asemhaling word wel daardeur beïnvloed. Kleure op kantoor is ook al verbind met verskillende vlakke van produktiwiteit.
Van blou tot rooi... Elke vertrek is basies dieselfde, maar gaan glo ’n ander impak op jou luim hê. Dié foto is van die hotel se klein kamers.Foto’s: Angad Arts Hotel se webwerf
Passion Red word gemik op mense wat óf energiek voel óf romanse wil geniet.
Meer oor: Angad Arts Hotel | St. Louis | Kleure | Hotelle
Ikoniese hotelle is 20